ועדת העבודה, הרווחה והבריאות, כנסת 20, פרוטוקול מספר 492, 2017-03-20 13:50

מירב בן ארי: שלום לכולם, אני מתכבדת לפתוח את ישיבת ועדת העבודה, הרווחה והבריאות.

מירב בן ארי: היום ה-20 למרץ, כ"ב באדר תשע"ז.

מירב בן ארי: הנושא: הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017.

מירב בן ארי: ישנה בקשה לדיון מחד של חבר הכנסת אלי אלאלוף לפי סעיף 115 לתקנון הכנסת.

מירב בן ארי: הצעת חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז–2017 - הצעה זאת מוזגה עם הצעת החוק.

מירב בן ארי: בבקשה, גברתי היועצת המשפטית.

<יעל סלנט: לאור ההערות שקיבלנו ממשרד הבריאות על זה שבהצעת החוק לא נקבעה תקופת היערכות, מכיוון שלא הייתה בהוראה תחילה, היה ברור שהחוק אמור לחול מידית.

<יעל סלנט: משרד הבריאות טען שהוא חייב תקופת היערכות, בפני הייעוץ המשפטי התבקשו ארבעה חודשים.

עודד פורר: התפשרנו על שלושה.

<יעל סלנט: העמדה היא שלושה חודשים.

<יעל סלנט: אני מפנה את תשומת ליבכם לסעיף האחרון בחוק.

<יעל סלנט: "תחילתו של חוק זה שלושה חודשים ממועד פרסומו (בסעיף זה - יום התחילה), והוא יחול על החלטות כמשמעותן בסעיף 38א לפקודת הרופאים.

<יעל סלנט: סעיף 22א לפקודת רופאי השיניים.

<יעל סלנט: בסעיף 6א לפקודת הרוקחים, ובסעיף 12א לחוק הסדרת העיסוק במקצועות הבריאות, כנוסחם בחוק זה, שהתקבלו ביום התחילה ואילך".

<יעל סלנט: כלומר, כל החלטה שהתקבלה מיום התחילה שהוא עוד שלושה חודשים מיום הפרסום, אפשר יהיה להגיש עליה השגה, ומשרד הבריאות הצטרך להקים את הוועדות מחדש - שלושה חודשים מיום הפרסום.

<יעל סלנט: דבר נוסף ששמנו לב, הוראה שהיא חשובה והיא נשמטה – כתיבת כהונה של הוועדה.

<יעל סלנט: בעצם לא כללנו כאן הוראה שקוצבת את תקופת כהונתם של חברי הכנסת, ולכן הוספנו, זה סעיף קטן (ד) בכל אחד ואחד מהחוקים שאנחנו מתקנים בהתאמה, שחבר ועדת ההשגות יתמנה לתקופה של ארבע שנים, ואפשר לשוב ולמנותו לתקופה נוספת אחת של ארבע שנים.

<יעל סלנט: אני גם מסבה את תשומת ליבכם, שוב פעם, זה מה שהוחלט פה בוועדה, לזה שבעצם במקצועות הבריאות אנחנו מקימים בעצם ועדה לכל עניין לפי המקצוע שנדון בוועדה.

<יעל סלנט: בעצם תוקם ועדה לכל עניין, ובכל ועדה יהיה חבר, נציג ציבור שרלבנטי לאותו תחום עיסוק.

<יעל סלנט: אם זה קלינאות תקשורת, אז יהיה קלינאית תקשורת.

<יעל סלנט: אם זה דיאטנים, יהיו דיאטנים כנציגי ציבור, הכול יהיה לפי העניין.

<יעל סלנט: זה בעצם מה שהוחלט בדיון הקודם, אני רק מסבה את תשומת ליבכם לנוסח.

<יעל סלנט: בעצם, אנחנו צריכים לאשר את שני הדברים שציינתי – את קציבת תקופת הכהונה לארבע שנים, עם הארכה לארבע שנים נוספות, ואת הוראת התחילה והתחולה שהקראתי.

מירב בן ארי: הערות, חבר הכנסת פורר?

עודד פורר: לא.

עודד פורר: חוץ מזה שאני רוצה לברך אתכם.

מירב בן ארי: בסדר, משרד הבריאות.

<דורית אדלר: אני מעמותת הדיאטנים "עתיד".

<דורית אדלר: רק לוודא שמנהלת המחלקה לתזונה תוכל להיות בוועדת - - -

<יעל סלנט: זו לא שאלה אליי, זו שאלה למשרד הבריאות.

<דורית אדלר: לא, היה על זה דיון.

<יעל סלנט: זו לא שאלה אליי.

<יעל סלנט: אני לא יודעת אם היא עומדת - - -

מירב בן ארי: זה לא בתוך החוק.

עודד פורר: תלוי מה הדרגה שלה.

<דורית אדלר: לא, אבל היה עניין בחוק שמי שכפוף – זאת אומרת, היה שם איזה סיפור.

מירב בן ארי: לא משנה, גברתי, ממשרד הבריאות, זו סוגיה, היא לא פתורה בחוק, ולכן את תפתרי את זה מול המשרד.

<יעל סלנט: אנחנו לא יודעים מה דרגתה, בגלל זה אני לא יודעת לענות על השאלה, משרד הבריאות יודע.

עודד פורר: החוק הוא לא פרסונאלי.

<דורית אדלר: אני לא מדברת על פרסונות, אני מדברת על תפקידים.

עודד פורר: אז זה יהיה נקודתי.

<מאיר בוחניק: רק לגבי מה זה סעיף 38א?

מירב בן ארי: מאיפה אתה?

<מאיר בוחניק: פורום "קהלת".

<מאיר בוחניק: אני שואל לגבי הסעיף 38א לפקודת הרופאים.

עודד פורר: 38א זה סעיף שאנחנו מכניסים פה.

מירב בן ארי: אנחנו עוברים להצבעה.

מירב בן ארי: אנחנו קודם כל נאשר את הרביזיה.

מירב בן ארי: מי בעד הרביזיה?

מירב בן ארי: מי נגד?

מירב בן ארי: בעד – רוב

מירב בן ארי: הרביזיה אושרה.

עודד פורר: אני מצביע במקום חברת הכנסת מלינובסקי.

מירב בן ארי: בסדר גמור.

מירב בן ארי: הרביזיה אושרה.

מירב בן ארי: אנחנו עכשיו נצביע על כל החוק עם השינויים שהצגנו.

מירב בן ארי: נצביע על חוק זכות השגה על החלטה בעניין רישוי מקצועות בתחום הרפואה והבריאות (תיקוני חקיקה), התשע"ז-2017 – עם התיקונים המוצעים.

מירב בן ארי: מי בעד?

מירב בן ארי: מי נגד?

מירב בן ארי: מי נמנע?

מירב בן ארי: בעד – רוב

מירב בן ארי: הצעת החוק נתקבלה.

מירב בן ארי: ברכות.

מירב בן ארי: חבר הכנסת פורר, ברכות.

מירב בן ארי: תודה רבה לכל המוזמנים.

מירב בן ארי: הישיבה נעולה.